***Kitöltési útmutató / tájékoztató***

*Az NBSZ-nél jelen formanyomtatvány került rendszeresítésre – amely a honlapon és az intraneten is megtalálható – így a Rendelet 4. § (6) bekezdése alapján a kártalanítási kérelem kizárólag jelen formanyomtatvány értelemszerű kitöltésével, szükség szerinti – jelölt módon történő – módosításával nyújtható be.*

*Amennyiben a kérelmező már nem áll foglalkoztatásra irányuló jogviszonyban az NBSZ-szel, illetve vezényléssel más nem rendvédelmi feladatokat ellátó szerv munkáltatónál foglalkoztatják, akkor postai úton is benyújtható a kérelem (NBSZ Budapest 62. Pf. 710/47.)*

*A kérelem benyújtására 2017. február 1. és 2017. június 30. között van lehetőség. Ezen időpont elmulasztása esetén igazolásnak – az igazolási kérelem és jelen formanyomtatvány szerinti kártalanítás megállapítására irányuló kérelem egyidejű benyújtásával – legkésőbb 2017. október 31-ig van helye (a kérelem benyújtását megakadályozó körülmény elhárultától számított 8 napon belül), ha a jogosult a kártalanítás megállapítására irányuló kérelmet önhibáján kívül nem tudta benyújtani.*

*A kérelemhez csatolni kell:*

* *a Pénztár vagy a jogutódja (Prémium Önkéntes Egészség- és Önsegélyező Pénztár, cím: 1138 Budapest, Váci út 135-139. D torony, levelezési cím: 1426 Budapest, Pf.: 512, adószám: 18177734-2-41, telefon: +36 1 999 9696, a továbbiakban: Prémium Pénztár) által a követelés összegéről vagy a 2015. évre vonatkozóan értékvesztésként elszámolt összegről kiállított igazolást, vagy ezen összegeket igazoló számlakivonatot eredeti vagy másolati példányban,*
* *a meghatalmazást (két tanú aláírásával), ha a kérelmet / igazolási kérelmet nem a jogosult, hanem a képviseletében eljáró meghatalmazott nyújtja be.*

*A jelenleg is Prémium Pénztár tag kérelmező jelszavával beléphet a Prémium Pénztár honlapjára, ahonnan ki tudja nyomtatni a követelés értékvesztésének összegét tartalmazó számlakivonatot és azt a kérelemhez csatolja. Amennyiben a kérelmező nem tagja a Prémium Pénztárnak és rendelkezik a fentiek szerinti eredeti igazolással vagy számlakivonattal, úgy annak másolatát szükséges a kérelemhez csatolni. Ha a kérelmező nem tagja a Prémium Pénztárnak valamint munkáltatói adómegállapítást kért 2015. évre és ennek érdekében leadta a fenti igazolást vagy számlakivonatot az Illetmény, Szociális és Nyugellátási Osztályra, akkor azt az ügyfélszolgálatnak jelezve, fénymásolatban biztosítjuk a kérelemhez. Amennyiben a fenti esetkörök egyike sem áll fenn (nem tag és nincs igazolása sem), akkor a Prémium Pénztártól külön egyéni megkereséssel kell a kérelmezőnek az igazolást bekérnie. Az adatkérés során az NBSZ-szel fennálló / korábban fennállt jogviszony megjelenítésére nem kerülhet sor.*

*A kérelem elbírálása az alábbiak szerint történik:*

*Az Illetmény, Szociális és Nyugellátási Osztály ellenőrzi a kérelemben megjelölt adatok helyességét és a mellékletek megfelelőségét. Amennyiben a kérelem vagy melléklete hiányos, pontatlan vagy a követelés igazolására nyilvánvalóan nem alkalmas, illetve azt a kérelmező nem a formanyomtatványon nyújtotta be,* *a kérelmezőt hiánypótlásra hívja fel, 15 napos határidő tűzésével. Hiánypótlási felhívás kiadásának egy alkalommal van helye. Ha a kérelmező a hiánypótlási felhívásnak határidőben nem tesz eleget, a főigazgató a rendelkezésre álló adatok alapján bírálja el a kérelmet.*

*Az Illetmény, Szociális és Nyugellátási Osztály vezetője a kérelmet és a mellékleteit a beérkezéstől számított 30 napon belül döntésre előkészíti és a Gazdasági Vezetőn keresztül   
– amely szerv a határozat tervezetét elkészíti – felterjeszti a főigazgatóhoz. Ezen határidőbe a hiánypótlás időtartama nem számít bele. Az eljárási határidő a kérelem Illetmény, Szociális és Nyugellátási Osztályhoz történő beérkezésétől kezdődik.*

*A főigazgató a felterjesztésétől számított 10 napon belül – határozattal – dönt a kártalanítás megállapításának kérdésében, ennek keretében*

* *a kérelemnek helyt ad,*
* *a kérelemnek részben ad helyt, vagy*
* *a kérelmet elutasítja,*

*amelyek tekintetében a Rendelet 7. §-ában foglaltak szerint jogorvoslatnak van helye. Az NBSZ a kártalanítás megállapításáról szóló határozat jogerőre emelkedésétől számított 15 napon belül átutalással teljesíti a kártalanítás megfizetését.*